Skærmpolitik Det Blå Gymnasium
Det Blå gymnasium ønsker at skabe de bedste rammer for moderne undervisning, og vi har alle et medansvar for at sikre et læringsmiljø med fordybelse og ro til læring. Derfor har vi vedtaget følgende skærmpolitik:
· Digitale enheder, der medbringes i skole, skal ses, som redskaber til at understøtte læringen og ikke som private genstande.
· Det er underviseren, der vurderer, hvornår digitale enheder bør anvendes i undervisningen, og hvornår de skal pakkes væk. Ved modulets start er computeren derfor lukket ned.
· Mobiltelefoner sættes på flytilstand og er i kassen på lærerens kateder fra modulets start. Det er altså ikke tilladt at være i besiddelse af en mobiltelefon i løbet af modulet.
· Alle digitale enheder betragtes som værktøjer, der bruges efter lærerens anvisninger.
· Privat brug af sociale medier, spil, shopping, streaming og andre former for private aktiviteter hører ikke til i en læringssituation. Derfor vil der være hjemmesider, der aktivt blokeres fra skolens netværk for at minimere ”digital støj” i klasselokalet. I den forbindelse er det ikke tilladt at være på andre netværk end VHS.



[bookmark: _Hlk178844766]FAQ om digitale spilleregler
Mobiltelefoner skal inden undervisningen starter placeres i kassen i flytilstand. Du kan tage din mobiltelefon i pauserne. Har dine nærmeste brug for at få fat på dig i løbet af skoledagen, kan der sendes SMS, og du kan ringe tilbage i førstkommende frikvarter.
På Det Blå Gymnasium er der ikke adgang til sider på internettet, der er irrelevante for undervisningen, og som forstyrrer både dig som elev og dine lærere. Denne FAQ svarer forhåbentlig på de fleste af dine spørgsmål. 
For at få en god start på alle moduler (undervisningstimer), skal din computer være lukket ved timestart. Det er din underviser, der bestemmer, hvornår computerne kan åbnes, og hvornår de skal være lukket.

Hvornår skal man have sin mobiltelefon i kassen?
Hvis du har din mobiltelefon med i skole, skal den sættes i flytilstand og i kassen i starten af undervisningstimen. Du kan bruge din mobiltelefon igen, når modulet er forbi.

Hvad gør jeg, hvis jeg venter et vigtigt opkald fra f.eks. lægen?
Hvis det er et meget vigtigt opkald, der ikke kan vente til frikvarteret eller efter skole, kan du i ekstraordinære tilfælde lave en aftale med din underviser, om at du får lov at beholde din telefon på dig, så du kan tage imod opkaldet i et bestemt tidsrum. Dette betyder så, at du skal blive i klassen og ikke kan forlade klassen i forbindelse med individuelt arbejde/gruppearbejde - din gruppe bliver så også i klassen. 
Det er op til din underviser at vurdere om det passer ind i undervisningen, at du får lov at have din telefon på dig til at modtage en besked i undervisningstiden. Har du glemt din mobiltelefon skal du også blive i klassen i undervisningen. 
Hvis du ofte beder om at få lov at beholde din mobiltelefon på dig, vil din underviser sende dig til studievejledningen for at få afklaret problemstillingen.
Hvad hvis jeg har diabetes eller lignende, og skal bruge min telefon for at kunne aflæse blodsukker?
Så har du naturligvis lov til at have din mobiltelefon på dig hele tiden. Det skal du bare aftale med din studievejleder.
Hvis du bruger mobiltelefonen til andre formål, vil det selvsagt blive sanktioneret i henhold til skolens studie- og ordensregler
Hvad hvis jeg føler ubehag ved ikke at have min telefon på mig?
Det kan måske føles ubehageligt i starten, hvis du er vant til altid at have din telefon på dig og være på sociale medier m.v., men efter noget tilvænning vil ubehaget gå over.

Gælder reglerne også for voksne elever over 18 år?
Ja, undervisningstiden skal være uforstyrret af digitale enheder. Derfor skal alle placere deres mobiltelefon i kassen. 

Hvad hvis mine forældre skal i kontakt med mig?
Dine forældre kan sende dig en SMS, så kan du ringe tilbage, når der er pause,
I særlige krise- eller nødstilfælde kan dine forældre ringe til skolen på 75 22 23 22.
Hvad sker der, hvis jeg ikke har min mobiltelefon i kassen eller på anden måde forsøger at omgå reglerne?
Så overtræder du skolens studie- og ordensregler og sanktioneres herefter.

Må jeg bruge Smartwatch?
Ja, uret skal sættes i flytilstand.

Hvad hvis jeg skal bruge mobilepay til at købe mad i kantinen?
Mobiltelefoner opbevares kun i kassen i undervisningstiden og du kan derfor bruge mobilepay i kantinen i pauserne.

Har jeg som ordblind adgang til digitale læse- og skriveværktøjer over internettet?
Adgangen til hjemmesider med hjælpeværktøjer til ordblinde bliver ikke spærret
Der kan være situationer, hvor du som ordblind eller elev med en lignende diagnose er nødt til at have lov til at bruge din computer og/eller mobiltelefon for at tage noter, få læst teksten op eller få hjælp til stavning. Du skal henvende dig hos din læsevejleder, som sørger for, at du får tilladelse til at tage bruge din pc og eller telefon i undervisningen.
Prøver, der udleveres på papir, vil blive udleveret til dig digitalt, så du kan anvende evt. læse- og skriveteknologi.



FAQ om firewalls
På Det Blå Gymnasium er der ikke adgang til sider på internettet, der er irrelevante for undervisningen, og som forstyrrer både dig som elev og dine lærere. Vi har blokeret adgang til sider på internettet, der handler om spil, streaming, shopping, sex og sociale medier.

Hvad hvis jeg omgår internetblokeringen?
Det vil være en overtrædelse af skolens studie- og ordensregler og sanktioneres.

Er det en overtrædelse af reglerne at omgå internetspærringen med f.eks. VPN?
Ja, og der sanktioneres herfor.

Kan det blive opdaget, hvis jeg bruger VPN til at omgå internetblokeringen?
Ja, IT-afdelingen kan se ip-adresser og hjemmesider, der tilgås på skolens netværk.

Må jeg internetdele fra min telefon, selvom den ligger i kassen?
Nej, den skal enten være i flytilstand eller slukket.

Kan man bruge digitale bøger i undervisningen, når der er lavet internetblokering?
Internetblokeringen indstilles, så den ikke blokerer for digitale bøger.

I nogle fag analyserer vi hjemmesider i undervisningen. Hvordan kan man det, når der er internetblokering?
Internetblokeringen blokerer kun udvalgte kategorier inden for de fire S’er: Sociale medier, Spil, Sex og Streaming.

Hvad hvis sociale medier indgår som en del af undervisningen i faget?
Det sørger din underviser for kan lade sig gøre.

Kan man bruge YouTube i undervisningen?
Ja

Må jeg gå på andre netværk?
Det er ikke tilladt at gå på andre netværk end VHS.

Har underviserne fuld adgang til internettet?
Ja, det giver mulighed for, at din underviser kan inddrage sider i undervisningen, som internetblokeringen forhindrer, at eleverne har adgang til.

Går den digitale politik ikke udover elevernes digitale dannelse?
Nej, vi sørger bare for at vores elever kan fokusere og koncentrere sig om undervisningen, og vi underviser i digital dannelse, teknologiforståelse, kunstig intelligens, og i hvordan sociale medier virker og påvirker os.
Digital dannelse er også at fravælge brug af digitale enheder når situationen – f.eks. undervisning – oplagt vil profitere af alles ”fysiske” nærvær.

FAQ om kommunikation og sanktioner

Må skolen juridisk gerne indføre en skærmpolitik med de nævnte begrænsninger for eleverne?
Skolens digitale politik er i overensstemmelse med skolens studie- og ordensregler, som har hjemmel i bekendtgørelse om studie- og ordensregler.
Der er ikke tale om brud på grundlovssikrede frihedsrettigheder, når skolen bl.a. bestemmer, at du ikke må bruge mobiltelefon i undervisningstimerne og at du skal opbevare din mobiltelefon i kassen. 
Du har, på din undervisers opfordring, pligt til at aflevere digitale enheder, hvis du ikke følger underviserens anvisninger.
Hvad sker der, hvis jeg overtræder reglerne?
Skolen kan sanktionere overtrædelse med bl.a. inddrage digitale enheder resten af skoledagen, skriftlige påtale, skriftlig advarsel og bortvisning i en periode jf. skolens studie- og ordensregler.

Hvordan skal jeg tage noter eller tilgå e-bøger, når min computer skal være lukket i løbet af undervisningen?
Din underviser bestemmer, hvornår der må skrives noter på computeren eller læses i e-bøger på computeren. Din underviser vil typisk indlægge sekvenser i undervisningen, hvor I får tid til at skrive noter ind på computeren,
Der kan også skrives noter i hånden på papir.

Hvad hvis min mobiltelefon beskadiges eller bliver væk?
Det Blå Gymnasium anbefaler, at du eller dine forældre tegner indboforsikring, der dækker i forbindelse med beskadigelse eller bortkomst af din telefon.

